CELEX: 32019D0691
Language: hu
Date: 2019-05-02 00:00:00
Title: A Bizottság (EU) 2019/691 határozata (2019. május 2.) az (EU) 2018/574 végrehajtási rendelet 4. cikkének (5) bekezdésével összhangban egy másik azonosítókibocsátó által nyújtott szolgáltatások igénybevételének a gazdasági szereplők számára történő engedélyezéséről (EGT-vonatkozású szöveg.)

3.5.2019   
               
               
                  HU
               
               
                  Az Európai Unió Hivatalos Lapja
               
               
                  L 116/80
               
            
         A BIZOTTSÁG (EU) 2019/691 HATÁROZATA
         (2019. május 2.)
         az (EU) 2018/574 végrehajtási rendelet 4. cikkének (5) bekezdésével összhangban egy másik azonosítókibocsátó által nyújtott szolgáltatások igénybevételének a gazdasági szereplők számára történő engedélyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tagállamoknak a dohánytermékek és kapcsolódó termékek gyártására, kiszerelésére és értékesítésére vonatkozó törvényi, rendeleti és közigazgatási rendelkezései közelítéséről és a 2001/37/EK irányelv hatályon kívül helyezéséről szóló, 2014. április 3-i 2014/40/EU európai parlamenti és tanácsi irányelvre (1) és különösen annak 15. cikkére,
         mivel:
         
                     (1)
                  
                  
                     A 2014/40/EU irányelv és az (EU) 2018/574 bizottsági végrehajtási rendelet (2) meghatározza a dohánytermékek uniós nyomonkövethetőségi rendszerének létrehozására vonatkozó jogi keretet. Ezenkívül az említett jogi aktusok uniós szinten végrehajtják az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek tiltott kereskedelmének felszámolásáról szóló jegyzőkönyv (3) 8. cikkét; a szóban forgó, az Európai Unió által ratifikált (4) jegyzőkönyv rendelkezik a dohánytermékek globális árukövetési és nyomonkövetési rendszerének létrehozásáról.
                  
               
                     (2)
                  
                  
                     Annak érdekében, hogy az árukövetés és a nyomon követés valamennyi dohánytermék esetében Unió-szerte lehetséges legyen, a 2014/40/EU irányelv 15. cikkének (1) bekezdése előírja a tagállamok számára annak biztosítását, hogy a szóban forgó termékek minden csomagolási egységét egyedi azonosítóval jelöljék meg. A 15. cikk (13) bekezdése értelmében ez a követelmény a cigarettára és a cigarettadohányra 2019. május 20-tól alkalmazandó.
                  
               
                     (3)
                  
                  
                     Az (EU) 2018/574 végrehajtási rendelet 3. cikkének (1) bekezdése minden tagállamot kötelez arra, hogy jelöljön ki egy szervet (a továbbiakban: azonosítókibocsátó), amely az egyedi azonosítók létrehozásáért és kibocsátásáért felel. A 3. cikk (6) bekezdése értelmében a tagállamoknak a kijelöléstől számított egy hónapon belül értesíteniük kell a Bizottságot az azonosítókibocsátó kijelöléséről és azonosító kódjáról.
                  
               
                     (4)
                  
                  
                     Az (EU) 2018/574 végrehajtási rendelet 4. cikke a termékek gyártásának, behozatalának, illetve gyűjtőcsomagolásba helyezésének helye szerint szabályokat állapít meg az egyedi azonosítók létrehozásáért és kibocsátásáért felelős illetékes azonosítókibocsátókra vonatkozóan. Ezenkívül a 4. cikk (1) bekezdésének második albekezdése értelmében a tagállamok előírhatják, hogy kijelölt azonosítókibocsátójuk az adott tagállam piacán forgalomba hozott valamennyi dohánytermékre vonatkozó egyedi azonosítók létrehozása és kibocsátása tekintetében illetékes szerv legyen.
                  
               
                     (5)
                  
                  
                     Az (EU) 2018/574 végrehajtási rendelet 4. cikkének (5) bekezdése úgy rendelkezik, hogy az illetékes azonosítókibocsátó átmeneti kiesése esetén a Bizottság engedélyezheti a gazdasági szereplők számára, hogy egy másik, az említett rendelet 3. cikkének megfelelően már korábban kijelölt azonosítókibocsátó szolgáltatásait vegyék igénybe.
                  
               
                     (6)
                  
                  
                     Az (EU) 2018/574 végrehajtási rendelet 9. cikkének (2) bekezdése és 13. cikkének (2) bekezdése előírja, hogy a csomagolási egység, illetve gyűjtőcsomagolás szintű egyedi azonosítók iránti kérelmet benyújtó gazdasági szereplőknek az említett rendelet II. melléklete II. fejezete 2. szakaszának 2.1. és 2.2. pontjában felsorolt információkat kell megadniuk. Ezek az információk szükségesek az egyedi azonosítók létrehozásához, és magukban foglalják az azonosító kódokat, amelyek lehetővé teszik a gazdasági szereplőknek, a létesítményeknek és a gépeknek a nyomonkövethetőségi rendszerben történő nyilvántartásba vételét. Ezért az azonosító kódok elengedhetetlenek ahhoz, hogy a gazdasági szereplők egyedi azonosítókat kérhessenek az illetékes azonosítókibocsátótól. Ezenkívül az egyedi azonosítók és az azonosító kódok együttesen szükségesek a termékek mozgására és a tranzakciókkal kapcsolatos eseményekre vonatkozó információk rögzítéséhez és továbbításához. A gazdasági szereplők, a létesítmények és a gépek azonosító kódjainak kérelmezésére vonatkozó szabályokat az (EU) 2018/574 végrehajtási rendelet 14., 16. és 18. cikke tartalmazza. Az azonosítókibocsátóknak az azonosító kódok kiadására vonatkozó illetékessége a gazdasági szereplők működési helyén alapul.
                  
               
                     (7)
                  
                  
                     Több olyan tagállam is van, amely e határozat elfogadásának időpontjáig még nem értesítette a Bizottságot az (EU) 2018/574 végrehajtási rendelet 3. cikkének (6) bekezdése szerint az azonosítókibocsátója kijelöléséről. Illetékes azonosítókibocsátó hiányában a gazdasági szereplőknek nem lesz módjuk arra, hogy azonosító kódokat és egyedi azonosítókat kérelmezzenek. Következésképpen az érintett gazdasági szereplőknek nem lesz lehetőségük arra, hogy termékeiket forgalomba hozzák. Ez hatással lehet a belső piac zavartalan működésére, különösen a dohánytermékek Unión belüli kereskedelmére, és ezáltal veszélyeztetheti a nyomonkövethetőségi rendszer céljának elérését és a dohánytermékek tiltott kereskedelmének megszüntetését.
                  
               
                     (8)
                  
                  
                     Annak érdekében, hogy a Bizottság bizonyos mértékig korlátozhassa a belső piac zavartalan működésének lehetséges torzulását, valamint elősegíthesse annak biztosítását, hogy a nyomonkövethetőségi rendszer időben működésbe lépjen, indokolt előírni számára, hogy az (EU) 2018/574 végrehajtási rendelet 4. cikkének (5) bekezdésével összhangban korlátozott időtartamra engedélyezze a gazdasági szereplőknek, hogy igénybe vegyék egy már kijelölt azonosítókibocsátó szolgáltatásait.
                  
               
                     (9)
                  
                  
                     Az (EU) 2018/574 végrehajtási rendelet 3. cikkének (1) bekezdésével összhangban már kijelölt azonosítókibocsátóknak kell eldönteniük, hogy elfogadják-e a gazdasági szereplők egyedi azonosítók létrehozására és kibocsátására irányuló kérelmeit. Az illetékes azonosítókibocsátó átmeneti kiesése esetén más kijelölt azonosítókibocsátók is kiadhatják a gazdasági szereplők számára az egyedi azonosítók létrehozásához és kibocsátásához, valamint a 2014/40/EU irányelv 15. cikkének (5) bekezdésében és az (EU) 2018/574 végrehajtási rendelet VI. fejezetében előírt kötelezettségek teljesítéséhez szükséges azonosító kódokat. A kiegészítő szolgáltatások nyújtása semmilyen körülmények között nem veszélyeztetheti az azonosítókibocsátó egyéb műveleteit.
                  
               
                     (10)
                  
                  
                     Az azonosítókibocsátók által az illetékes azonosítókibocsátó átmeneti kiesésének időtartama alatt létrehozott azonosító kódokat és az (EU) 2018/574 végrehajtási rendelet 14. cikkének (2) bekezdésében, 16. cikkének (2) bekezdésében és 18. cikkének (2) bekezdésében említett egyéb releváns információkat az illetékes azonosítókibocsátó kijelölését követően továbbítani kell ez utóbbi azonosítókibocsátónak. A továbbítást elektronikus úton, indokolatlan késedelem nélkül, az illetékes azonosítókibocsátó által azokhoz az azonosítókibocsátókhoz intézett kérés alapján kell végrehajtani, amelyek úgy döntöttek, hogy az illetékes azonosítókibocsátó átmeneti kiesésének időtartama alatt létrehozzák az azonosító kódokat.
                  
               
                     (11)
                  
                  
                     Indokolt úgy rendelkezni, hogy a valamely másik azonosítókibocsátó által nyújtott szolgáltatások igénybevételének az (EU) 2018/574 végrehajtási rendelet 4. cikkének (5) bekezdése alapján történő engedélyezése csak az illetékes azonosítókibocsátó átmeneti kiesésének időtartalma alatt legyen alkalmazható.
                  
               
                     (12)
                  
                  
                     Ez a határozat nem érintheti azokat az (EU) 2018/574 végrehajtási rendeletben az illetékesség tekintetében meghatározott szabályokat, amelyek a gazdasági szereplők és a létesítmények kódjainak az első kiskereskedelmi egységek üzemeltetői esetében történő kiadására és nyilvántartásba vételére vonatkoznak.
                  
               
                     (13)
                  
                  
                     Figyelembe véve, hogy a 2014/40/EU irányelv 15. cikkében meghatározott nyomonkövethetőségi rendszer a cigarettákra és a cigarettadohányra 2019. május 20-tól alkalmazandó, indokolt, hogy ez a határozat az Európai Unió Hivatalos Lapjában való kihirdetésének napján lépjen hatályba.
                  
               
                     (14)
                  
                  
                     Tekintettel az (EU) 2018/574 végrehajtási rendelet 4. cikkének (5) bekezdése szerinti engedélyezés ideiglenes jellegére, a Bizottság szükségesnek tartja e határozat időbeli korlátozását,
                  
               ELFOGADTA EZT A HATÁROZATOT:
         
            1. cikk
            A Bizottság az (EU) 2018/574 végrehajtási rendelet 4. cikkének (5) bekezdésével összhangban engedélyezi az említett rendelet 2. cikkének 2. pontjában meghatározott gazdasági szereplők számára, hogy igénybe vegyék egy másik, az (EU) 2018/574 végrehajtási rendelet 3. cikkének megfelelően kijelölt azonosítókibocsátó szolgáltatásait.
            Az első bekezdésben említett engedély csak az illetékes azonosítókibocsátó átmeneti kiesésének időtartama alatt, de legfeljebb 2019. december 31-ig érvényes.
            Ez a határozat nem érinti azokat az (EU) 2018/574 végrehajtási rendeletben az illetékesség tekintetében meghatározott szabályokat, amelyek a gazdasági szereplők és a létesítmények kódjainak az első kiskereskedelmi egységek üzemeltetői esetében történő kiadására és nyilvántartásba vételére vonatkoznak.
         
         
            2. cikk
            A gazdasági szereplőkre, a létesítményekre és a gépekre vonatkozó, az azonosítókibocsátók által az illetékes azonosítókibocsátó átmeneti kiesésének időtartalma alatt létrehozott azonosító kódokat az illetékes azonosítókibocsátó kijelölését követően ez utóbbi azonosítókibocsátó kérésére indokolatlan késedelem nélkül továbbítani kell hozzá. Ezeket az azonosító kódokat az (EU) 2018/574 végrehajtási rendelet 14. cikkének (2) bekezdésében, 16. cikkének (2) bekezdésében és 18. cikkének (2) bekezdésében említett egyéb vonatkozó információkkal együtt kell továbbítani.
            A továbbítást elektronikus úton kell végrehajtani.
            Az illetékes azonosítókibocsátónak tájékoztatnia kell a gazdasági szereplőket a továbbításról.
         
         
            3. cikk
            Ez a határozat az Európai Unió Hivatalos Lapjában való kihirdetésének napján lép hatályba.
            Ez a határozat 2019. december 31-ig alkalmazandó.
         
         
            Kelt Brüsszelben, 2019. május 2-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 127., 2014.4.29., 1. o.
         
         
            (2)  A Bizottság (EU) 2018/574 végrehajtási rendelete (2017. december 15.) a dohánytermékek nyomonkövethetőségi rendszerének létrehozására és működtetésére vonatkozó műszaki előírásokról (HL L 96., 2018.4.16., 7. o.).
         
            (3)  Az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek tiltott kereskedelmének felszámolásáról szóló jegyzőkönyv (HL L 268., 2016.10.1., 10. o.).
         
            (4)  A Tanács (EU) 2016/1749 határozata (2016. június 17.) az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek az Európai Unió működéséről szóló szerződés harmadik része V. címének hatálya alá tartozó rendelkezések kivételével az Európai Unió nevében történő megkötéséről (HL L 268., 2016.10.1., 1. o.). A Tanács (EU) 2016/1750 határozata (2016. június 17.) az Egészségügyi Világszervezetnek a dohányzás visszaszorításáról szóló keretegyezményéhez csatolt, a dohánytermékek illegális kereskedelmének felszámolásáról szóló jegyzőkönyvnek a büntetőügyekben folytatott igazságügyi együttműködéssel és a bűncselekményi tényállások meghatározásával kapcsolatos kötelezettségekre vonatkozó rendelkezései tekintetében az Európai Unió nevében történő megkötéséről (HL L 268., 2016.10.1., 6. o.).